പുതുതായി അവതരിപ്പിക്കാനിരിക്കുന്ന ആദായനികുതിയിനത്തിൽ മധ്യവർഗ്ഗക്കാർക്ക് പ്രതീക്ഷയ്ക്ക് വകയുണ്ടാകുമെന്ന് സൂചന . നികുുതിയൊഴിവ് പരിധി ഉയർത്തുന്നത് ഉൾപ്പെടെയുള്ള കാര്യങ്ങൾ എൻഡിഎ സർക്കാർ പുതിയ ബജറ്റിൽ പരിഗണിക്കുമെന്നാണ് ചില വൃത്തങ്ങളെ ഉദ്ധരിച്ച് ഇക്കണോമിക്സ് ടൈംസ് റിപ്പോർട്ട് ചെയ്യുന്നത് . ആദായനികുതി ഒഴിവ് പരിധി 2.5 ലക്ഷത്തിൽ നിന്ന് അഞ്ച് ലക്ഷമാക്കി ഉയർത്താനുള്ള സാധ്യതയും ചൂണ്ടിക്കാണിക്കപ്പെടുന്നുണ്ട് . അല്ലാത്ത പക്ഷം മൂന്ന് ലക്ഷം രൂപയാക്കി നിശ്ചയിച്ചേക്കുമെന്നും സൂചനകളുണ്ട് . പണപ്പെരുപ്പ നിരക്ക് വർധിക്കുന്നതിനാൽ ബജറ്റിൽ നികുതി സ്ലാബ് ഉയർത്തുന്ന കാര്യം പരിഗണിച്ചേക്കുമെന്നും ശമ്പളം ലഭിക്കുന്നവരായിരിക്കും ഇതിന്റെ ഗുണഭോക്താക്കളെന്നും ഇക്കണോമിക്സ് ടൈംസ് റിപ്പോർട്ട് ചെയ്യുന്നു . ഫ്രെബ്രുവരി ഒന്നിന് ധനകാര്യമന്ത്രി അരുൺ ജെയ്റ്റ്ലി അവതരിപ്പിക്കുന്ന കേന്ദ്രബജറ്റിൽ നികുതി സ്ലാബിൽ മാറ്റം വരുത്തിയേക്കുമെന്നും സൂചനകളുണ്ട് . പത്ത് ലക്ഷത്തിനും 20 ലക്ഷത്തിനും ഇടയിൽ വരുമാനമുള്ളവരുടെ നികുതി 20 ശതമാനമായും 20 ലക്ഷം മുതൽ 30 ലക്ഷം വരെ വരുമാനമുള്ളവരിൽ നിന്ന് 30 ശതമാനം നികുതി എന്ന കണക്കിൽ നിരക്കുകൾ പരിഷ്കരിച്ചേക്കുമെന്നും സൂചനകളുണ്ട് . നിലവിൽ 10 ലക്ഷത്തിനും 20 ലക്ഷത്തിനുമിടയിൽ വരുമാനമുള്ളവർക്ക് നികുതി സ്ലാബില്ല . നികുതി പരിധി ഉയർത്താനുള്ള സർക്കാർ നീക്കം കുറഞ്ഞ വരുമാനമുള്ളവർക്ക് സഹായകമാകുമെന്നാണ് കരുതുന്നത് .